Zuma sal moet begin verduidelik | Blink Boer
27/04/2016UncategorizedDie Boer Blink	President Jacob Zuma moet die druk sekerlik voel met die teikendatum vir sy staatsrede wat al nader kom. Mens kan maar net hoop dat hy dié saak ernstig sal benader omdat die parlement en publiek teen dié tyd seker al moeg is vir sy bekende lag wanneer hy feite moet konfronteer of vrae oor sy leierskap (of totale gebrek daaraan) moet beantwoord. Dít is die mening van Armand Greyling, AfriSake se wet- en beleidsanalis.
Dit sal nie naastenby genoeg wees dat Zuma bloot aangeleenthede uitlig waarmee die land tans gekonfronteer word, en dan sê dat die regering bekommerd is oor dié aangeleenthede en dit sal aanspreek nie. Die ANC is reeds sedert 1994 oor dié aangeleenthede bekommerd – dit is nou hoog tyd om te aanvaar dat die ANC-regering die land versaak. Suid-Afrikaners wil weet wat die regering dóén, nie wat dit gáán doen nie.
“Ons glo dat Suid-Afrikaners duidelikheid wil hê oor wat gedoen word om die internasionale mening oor Suid-Afrika te verbeter en om huidige beleggers te behou en nuwe buitelandse beleggings te lok. Hulle wil ook weet wat die regering doen om ons swak ekonomiese groei en gevolglike werksverlies aan te spreek; hulle wil weet wat aan die toenemende onstabiliteit in die mynbedryf gedoen word,” het Greyling bygevoeg.
Suid-Afrikaners sal veral belangstel in die grondwetlike hof se bevindinge oor of en hoe Zuma belastingbetalers se geld moet terugbetaal ná die Nkandla-debakel en die openbare beskermer Thuli Madonsela se verslag oor die aangeleentheid. Die Grondwet moet gehandhaaf word om bó politieke motiewe verhewe te wees en te kan bewys dat iets inderdaad in plek is om die regering te reguleer, in plaas daarvan om toe te laat dat die chaos waarin ons onsself tans bevind kans gegee word om te vererger.
Een ding is seker: Geen leier in die res van die ontwikkelende wêreld sou graag in Zuma se skoene wou wees nie. Hy het beslis ’n moeilik taak wat voorlê, en sou hy probeer om die land weer eens te mislei, sal hy die ontevredenheid in die komende munisipale verkiesings voel.
← Staatsrede 2016: Zuma het die volk weereens in die steek gelaat	Lam Skenkels →